paragraph_text: Moderna vremena (eng. Modern Times) je komedija Charlieja Chaplina iz 1936. u kojoj se njegov slavni lik, Skitnica, bori za preživljavanje u modernom, industrijaliziranom svijetu. Film je komentar teških prilika s kojima su se mnogi ljudi suočili tijekom Velike depresije, koju je stvorila, prema Chaplinu, moderna industrijalizacija. U filmu su nastupili Chaplin, Paulette Goddard, Henry Bergman, Stanley Sanford i Chester Conklin. Napisao ga je i režirao Chaplin te tako označio posljednje filmsko pojavljivanje Skitnice.